ओस्करमा इतिहास रच्ने जेन क्याम्पियन 
जेन क्याम्पियनले ९४ वर्षे ओस्कर इतिहासमा 'द पावर अफ द डग'बाट निर्देशनमा ओस्कर अवार्ड जित्ने तेस्रो महिलाका रूपमा इतिहास रचेकी छन् । सन् १९९४ मा 'पियानो'बाट यो विधाको मनोनयनमा परेकी उनले उक्त वर्ष स्टिभन स्पिलवर्गको 'सिन्डलर्स लिस्ट'अघि 'उत्कृष्ट ओरिजिनल स्क्रिनप्ले'मै चित्त बुझाउनु पर्‍यो ।
काठमाडौँ — जेन क्याम्पियनले ९४ वर्षे ओस्कर इतिहासमा 'द पावर अफ द डग'बाट निर्देशनमा ओस्कर अवार्ड जित्ने तेस्रो महिलाका रूपमा इतिहास रचेकी छन् । सन् १९९४ मा 'पियानो'बाट यो विधाको मनोनयनमा परेकी उनले उक्त वर्ष स्टिभन स्पिलवर्गको 'सिन्डलर्स लिस्ट'अघि 'उत्कृष्ट ओरिजिनल स्क्रिनप्ले'मै चित्त बुझाउनु पर्‍यो ।२७ वर्षपछि उनै निर्देशक स्पिलवर्गको 'वेस्ट साइड स्टोरी'सँगै उत्कृष्ट निर्देशनमा मनोनीत उनले यो पटक भने इतिहासमा आफ्नो नाम लेखाउन सफल भएकी छन् । उनै स्पिलवर्गको फिल्मलाई उछिन्दै निर्देशनको ट्रफी उचालेकी उनी भविष्यमा यो जितमा अन्य महिला फिल्मकर्मीहरुको सहभागिता रहनेमा विश्वास राख्छिन् । 'आजको जितमा निकै गर्व लागिरहेको छ । मेरो फिल्म र मेरा कलाकारहरूका लागि खुसी छु । साथै, ओस्कर जित्ने अर्की महिला फिल्मकर्मी हुन पाउँदा खुसी छु जसलाई अब चौथो, पाँचौं, छै‌ँटौँ, सातौं, आठौं महिलाहरुले जित्दै जानेछन् । यो क्रम तीव्र रुपले अगाडि बढिरहेको छ । यो आवश्यक पनि थियो । समानताले अर्थ राख्छ,'अवार्ड जितिसकेपछि मिडियालाई भनिन्,'महिला फिल्मकर्मीहरुमा छुटै ऊर्जा देखिन्छ । सायद मिटू अभियानले महिलाहरुलाई यो समय उनीहरुको हो भन्ने आभास गराइदिएको छ । मलाई लाग्छ अब हामी महिलाले बनाएका राम्रा फिल्महरु हेर्न पाउनेछौं । त्यसका लागि म निकै उत्साहित छु ।' यसअघि सन् २००९मा 'द हर्टलकर'बाट क्याथ्रिन बिगेलो र सन् २०२१ मा चीनकी क्लोइ चाउले 'नोम्याडल्यान्ड'बाट ओस्कारमा उत्कृष्ट निर्देशकको अवार्ड जितेका थिए । यो विधामा अहिलेसम्म पाँच महिलाका नाम मनोनयनमा परेका छन् । बिगेलो, चाउ र क्याम्पियनसँगै लीना वर्टमुलर, सोफिया कोपला र ग्रेटा गेरविकले यो विधामा आफ्नो उपस्थिति जनाइसकेका महिला हुन् । 'द पावर अफ द डग'बाट क्याम्पियनले यसअघि बाफ्टा, गोल्डेन ग्लोब्स र डिरेक्टर्स गिल्ड अफ अमेरिका अवार्डमा उत्कृष्ट निर्देशनको अवार्ड उचालेकी थिइन् । भेनिस फिल्म फेस्टिभलमा उत्कृष्ट निर्देशनको सिल्भर लायन जितिसकेकी क्याम्पियनले भने दुई पटकसम्म निर्देशनमा पर्ने महिला निर्देशकको रेकर्ड पनि तोडेकी हुन् । यसअघि 'पियानो'बाट 'उत्कृष्ट ओरिजिनल स्क्रिनप्ले' जित्दा उनको पेटमा चार महिनाको छोरी हुर्कँदै थियो । २७ वर्षपछि 'द पावर अफ द डग'मार्फत आफ्नो वास्तविक कमब्याक भएको बताउँछिन् क्याम्पियन ।'२७ वर्षअगाडि मैले ओरिजिल स्क्रिनप्ले जित्दा मेरो पेटमा ४ महिनाको छोरी हुर्किंदै थिइन् । त्यो एकदम फरक अनुभव थियो । २७ वर्षपछि फेरि मेरो कमब्याक भएको छ,'उनले पुराना दिन सम्झँदै भनिन,'एक निर्देशकका हिसाबले तपाईंको वृद्धि भइरहेको र बलियो हुँदै गएको आभास हुनु एकदमै सुन्दर अनुभव हो । म महिलाहरुसँग काम गर्न रुचाउँछु । उनीहरुमा छुट्टै गुण हुन्छन् । उनीहरु भावनात्मक हुन्छन् । विश्वासयोग्य, वास्तविक र प्रतिभावान हुन्छन् ।' न्युजिल्यान्डकी क्याम्पियनले 'पावर अफ द डग'मा दुई दाजुभाइको सम्बन्धमा बिहेपछि आउने उतारचढावलाई देखाएकी छन् । सन् १९२५ को सेटिङमा तयार पारिएको फिल्ममा फिल र जर्जको कथा समेटिएको छ । यी दुई दाजुभाइ स्वभावले फरक हुन्छन् । दयालु स्वभावका ज्वर्ज सफा अनि चिट्टिक्क भएर बस्न रुचाउँछन् भने फिल मैलो कपडामा । एकदिन यी दुई दाजुभाइले 'क्याटल ड्राइभ'को क्रममा विधवा रोजलाई भेट्छन् । जर्ज रोजतर्फ तानिन्छन् अनि बिहेको निर्णयमा पुग्छन् । बिहेपछि यी दुई दाजुभाइको सम्बन्धमा आउने ‍आरोह अवरोह फिल्मको प्रमुख कथा हो । सन् १९६७ को थोमस सेवेज लिखित उपन्यास 'पावर अफ दि डग'ले यो वर्षको ओस्कारको १२ वटा विधामा कब्जा गरेको थियो । न्युजिल्यान्डकी जेनले उत्कृष्ट निर्देशनतर्फको ट्रफी जितेसकेपछि पुस्तकका लेखकलाई सम्झँदै अवार्डलाई 'लाइफटाइम अचिभमेन्ट' बताइन् । 'मलाई निर्देशन मनपर्छ कारण यसले कथाको गहिराइमा तपाईंलाई पुर्‍याइदिन्छ । फिल्मको संसार सिर्जना गर्ने काम ठूलो जिम्मेवारी हो । 'पावर अफ द डग'मा मैले अभिनेताहरुसँग काम गरेको छु, उनीहरु मेरा साथी हुन् । उनीहरुले कथाको गहिराइलाई आफ्नो प्रतिभामार्फत प्रस्तुत गरिदिए,'उनले भनिन्,'यो थोमस सेवेजबिना असम्भव नै हुनेथियो जसलाई मैले मेरो जीवनभर भेटिन । उहाँले क्रुरता, दया र चाहने व्यक्तिहरुको विषयमा पुस्तक लेखिदिए । धन्यवाद एकेडेमी यो लाइफटाइम अचिभमेन्ट सम्मानका लागि।' क्याम्पियन, कल्पना शक्ति र कडा मिहेनतको मिश्रणले राम्रो फिल्म बन्ने बताउँछिन् । 'जवान हुँदा फिल्ममेकिङमा मैले आफ्नो स्थान बनाउन संघर्ष गर्नुपर्‍यो । मसँग त्यतिबेला थुप्रै कल्पनाहरु थिए,'उनले ओस्कार ट्रफी उचाल्दै सुनाइन्,'कथा र पात्रहरुमार्फत म आफैं अभिव्यक्त गरिरहेझैं लाग्छ । निर्देशन प्रथम त कल्पना हो, अर्को त अनुशासन पनि हो । सबैसँग कल्पना गर्ने अधिकार हुन्छ । त्यसमा कडा मिहेनत गर्नुपर्‍यो । यी दुई विशेषतालाई सन्तुलन मिलायो भने राम्रो फिल्म बनाउन सकिन्छ ।' 'एन एन्जल एट माइ टेबल', 'होली स्मोक', 'ब्राइट स्टार' र 'टप अफ दि लेक' निर्देशन गरेकी क्याम्पियनको पहिलो लघु फिल्म पील (१९८९) ले त्यो वर्ष कान्स फिल्म फेस्टिभलमा अवार्ड जितेको थियो । 'स्वीटी'बाट फिचरमा डेब्यू गरेकी क्याम्पियनसँगै ओस्कारमा यो वर्ष रेकर्ड राख्नेमा अन्य फिल्मकर्मी पनि थपिएका छन् । 'स्पिलवर्ग'ले रिमेक गरेको फिल्म 'वेस्ट साइड स्टोरी'बाट उत्कृष्ट सह-अभिनेत्रीको अवार्ड उचालेकी अरियाना डिबोसले ओस्कर जित्ने पहिलो अश्वेत 'क्वेर' महिलाको रेकर्ड बनाएको बीबीसी हिन्दीले उल्लेख गरेको छ । ट्रोय कोटसरले 'कोडा'बाट ओस्कर जित्ने पहिलो 'डिफ' कलाकारको अवार्ड आफ्नो पोल्टामा पार्न सफल भएकी छन् । उनले फिल्ममार्फत सह-अभिनेतातर्फ अवार्ड जितेका हुन् । 